Karsten Hønge (SF), 2011-03-22:
Fru Pia Olsen Dyhr kunne desværre ikke være til stede under debatten i dag, og derfor skal jeg på SF’s vegne videregive følgende:
Regeringen lægger med lovforslaget op til en revision af markedsføringsloven, så lovforslaget indeholder flere elementer.
Jeg vil kun forholde mig til to af de her elementer, da vi er enige i de øvrige dele.
Det første element er en ophævelse af forbuddet mod rabatkuponer og købsbetingede konkurrencer.
Vi finder det kritisabelt, at forbuddet ophæves, og her er vi helt enige med Dansk Erhverv og Forbrugerrådet.
Ophævelse af specialforbuddene mod rabatkuponer og købsbetingede konkurrencer har været undervejs i nogen tid på grund af EU-Domstolens domme vedrørende salgsfremmende foranstaltninger.
Disse domme fastslår, at generelle forbud er i strid med direktivet om urimelig handelspraksis fra 2005, hvis ikke disse forbud er nævnt i direktivet, og det er rabatkuponer netop ikke.
Derfor ophørte Forbrugerombudsmanden allerede for cirka halvandet år siden med at håndhæve de pågældende forbud.
For at reparere lidt på det problem fremsættes der nu forslag om en ændring af markedsføringslovens § 9, stk. 1.
Alt i alt prøver man fra dansk side så godt som muligt at reparere på, at disse forbud ophæves, men i stedet burde regeringen, således som det tidligere har været lovet, arbejde for en revision af direktivet om urimelig handelspraksis, således at man får genetableret muligheden for, at man nationalt kan have generelle forbud mod salgsfremmende foranstaltninger.
I virkeligheden har regeringen sovet i timen, da det oprindelige direktiv blev indført.
Revisionen af direktivet er på vej, og visse lande har derfor også fået overgangsordninger i forhold til en fuld implementering af direktivet.
For vores vedkommende ville det have været ønskværdigt, at det også var sket i forhold til rabatkuponer.
Det andet element i revisionen af loven, som jeg vil nævne her, er ophævelsen af markedsføringslovens § 16, som bl.a. indeholder et krav om, at virksomhederne ved forretningens indgang skal skilte med, at de yder organiseret rabat, således at det tydeliggøres for alle forbrugere, at der gives rabat til udvalgte kunder.
Bestemmelsen blev ellers indført efter krav fra Dansk Erhverv og Forbrugerrådet og et samlet Folketing.
Det er derfor uforståeligt for SF, at den skal afskaffes.
Det er vi i SF ikke enige i.
Hvis der ydes organiseret rabat til bestemte grupper, uden at det oplyses, bliver den reelle salgspris uigennemskuelig for forbrugerne og giver dem øgede søgeomkostninger.
Aktive forbrugere er vigtige for konkurrencekulturen, f.eks. opnår 9 ud af 10 forbrugere, som søger information inden et køb eller forhandler om prisen, en besparelse.
Øget viden om de reelle forhold sætter forbrugeren i stand til effektivt at forhandle om priser, og derved styrkes den svage danske konkurrencekultur, der, jævnfør Konkurrencestyrelsen, kan være en medvirkende årsag til det høje danske prisniveau.
I en tid, hvor regeringen i hvert fald i pressen taler meget om øget konkurrence, er det her signal bestemt i den modsatte retning.
Vi vil afvente udvalgsarbejdet og muligheden for at ændre i lovforslaget, før vi gør endeligt op, hvorvidt vi kan støtte regeringens forslag.
Meget afhænger af regeringens indstilling og fastholdelse af ophævelsen af markedsføringslovens § 16.